Lounais-Suomen aluehallintovirasto Avi on tarkastuksissaan havainnut halpabussiyhtiö Onnibusin rikkovan monin eri tavoin kuljettajien ajo- ja lepoaika-asetuksen säädöksiä.

Tämän vuoden helmikuulle ja heinäkuulle kirjatut tarkastusraportit kertovat muun muassa vuorokausileporikkomuksista, viikkoleporikkomuksista, ylityömäärärikkomuksista ja työaikakirjanpidon puutteista.

Osa rikkeistä on räikeitä. Ylityötilasto esimerkiksi paljasti, että yhtiön Turun kuljettajista yhdellä oli 457 ja toisella 322 ylityötuntia vuonna 2016, kun 250 tuntia vuodessa on lain sallima maksimi.

Avin raporttien perusteella valvontaviranomaista ei häiritse Onnibusin toiminnassa niinkään havaittujen rikkeiden lukumäärä.

Esimerkiksi heinäkuun tarkastusraporttia varten Avi kävi Onnibusin osalta läpi yli 600 kuljettajatyöpäivää yli 30 kuljettajalta ja löysi ajo- ja lepoaikarikkomuksia alle kymmeneltä päivältä. Se muodostaa vain noin yhden prosentin kaikista tarkastetuista päivistä, mikä ei ole missään nimessä paljon.

Jatkuu mainoksen jälkeen Mainos päättyy

Viranomainen ei kuitenkaan pidä tulosta luotettavana, sillä Onnibus ei ole toimittanut Aville kaikkia pyydettyjä ajopiirturitiedostoja. Vieläkin epäilyttävämpää on, että yhtiön kuljettajat ajavat varsin yleisesti ilman kuljettajakorttia.

Kuljettajakortti on ajopiirturiin laitettava kuljettajan henkilökohtainen digikortti, joka paljastaisi lahjomattomasti sen, kuinka paljon nimenomainen kuljettaja on ajanut.

Avin työsuojelutarkastajan Tarja Iivosen kirjaamissa tarkastusraporteissa arvioidaankin, että Onnibusissa saattaa tapahtua rikkomuksia havaittua enemmän, koska yhtiössä ajetaan niin paljon ilman kuljettajakorttia. Yhtiö ei ole kyennyt antamaan Aville mitään järkevää selitystä tälle toiminnalle.

– Voin sanoa, että on olemassa taloja, joissa ei ajeta metriäkään ilman kuljettajakorttia. Siksi tämä on kiinnittänyt minun huomioni, Iivonen itse toteaa.

Auto- ja kuljetusalan työntekijäliiton AKT:n Turun paikallisosaston puheenjohtaja Mikko Ahomäki kommentoi Onnibusin toiminnan olevan törkeää. Hän syyttää yhtiötä liikenneturvallisuuden vaarantavista laiminlyönneistä.

– Onnibusissa on muutamia erittäin järkyttäviä ylityömääriä. Sieltä löytyy yhdeltä kuljettajalta 457 tuntia ylitöitä, kun sallittu maksimi on 250 tuntia vuodessa. Tuollaiset määrät ovat aivan törkeitä. Jos on 457 tuntia ylitöitä, niin kyllä siellä on kaveri ajanut aivan silmät ristissä, Ahomäki puhisee.

Ahomäki väitti jo kaksi vuotta sitten (TS 27.6.2015) Onnibusin kuljettajien kertomusten pohjalta, että yhtiössä rikotaan ajo- ja lepoaikasäädöksiä jatkuvasti. Onnibusin silloinen pääluottamusmies Matti Loivamaa vastasi tuolloin ytimekkäästi Ahomäen väitteiden olevan ”paskapuhetta”. Avin tuoreet tarkastusraportit antavat Ahomäen väitteille kuitenkin aivan uutta pontta.

Jatkuu mainoksen jälkeen Mainos päättyy

Ahomäen käsityksen mukaan laiminlyönnit ovat jatkuneet Onnibusissa muodossa tai toisessa koko kuluneen kahden vuoden ajan. Hän itse näkee laiminlyöntien syyksi yhtiön liian kovan kasvuvauhdin, joka laittaa kuljettajat liian koville.

– Muutos tuntuu olevan Onnibusissa niin jatkuvaa, että aina kun siellä on yksi puute korjattu, niin pian jokin toinen asia on pielessä. Näitä rikkeitä sattuu kaikille [linja-autoyhtiöille] jonkin verran, mutta Onnibusissa ajo-ohjelmia vaihdetaan kuljettajien mukaan niin tiuhaan, etteivät edes esimiehet pysy muutoksista perässä, Ahomäki arvostelee.

Ahomäki sanoo olevansa varma, että kahden muun Varsinais-Suomessa toimivan linjaliikennöitsijän, Vainion Liikenteen ja Pohjolan Liikenteen, tililtä ei löydy samanlaisia rikkeitä.

– Minä itse olen Vainion Liikenteen palveluksessa ja voin varmuudella sanoa, että sieltä ei löydy tällaisia laiminlyöntejä. Jos kaksi bussiyhtiötä noudattaa säännöksiä, niin kyllä kolmannenkin pitäisi, Ahomäki jylisee.